
Orice reproducere fără indicarea izvorului e oprită. 


Păcate naţionale. 


Atentatul deputatului Dr. Alex. Vaida-Voevod împotriva poetului Octavian Goga. 


Celebrul atentat al d-lui Dr. Alex. Vaida- 
Voevod împotriva poetului Octavian Goga 
are un substrat politic, cultural şi social, 
care merită să fie analizat și fixat într'o 


revistă ce urmărește evoluția noastră na- 


țională. De aceea îl vom prezintă în lumina 
lui adevărată, ca cetitorul nepreocupat să-și 
poată face o idee clară despre atmosfera 
culturală în care s'a născut și despre impor- 
tanța ce o are pentru caracterizarea mora- 
vurilor noastre politice şi sociale. 

Vom stabili, deci, mai întâiu geneza acestui 
atentat, schițând într'o ochire fugitivă faptele 
întâmplate. 

Politica activistă din ultimul deceniu a 
aruncat la suprafața vieţii noastre publice 
un mănunchiu de oameni, dintre cari abiă 
unul-doi au reușit să înțeleagă că politica 
de gravamine în parlament și retorismul sen- 
timental acasă nu pot fi singurele principii 
ale politicei noastre naţionale. Cei puţini 
cari au simţit direcția greşită a acestei po- 
litici au fost, însă, prea slabi pentru a o 
puteă schimbă, căci majoritatea tovarăşilor 
lor de luptă erau incapabili de o concepție 
superioară și prea rutinați în practica acestei 
activități politice, ieftine și sterpe. 

Dar ceeace n'au putut face politicianii ofi- 
ciali, a făcut legea evoluției, care in puterea 
principiului de selecțiune a valorilor și de pri- 
menire, a provocat o criză a politicei acti- 
viste retorice. Elementele, de cari aveă lipsă 
pentru a dărâmă direcţia ei greșită, le-a 
găsit în generația tânără, nemulțumită cu 
conducătorii și îndrumătorii vieţii noastre 


politice. Nemulțumirea tinerilor a isbucnit 
după înfrângerea dela ultimele alegeri die- 
tale, care pretindeă o explicare. Glasul ne- 
mulțumiților ce s'auziă din coloanele zia- 
rului „Tribuna“ din Arad, deşi la început 
eră destul de blăjin, a tulburat opinia publică 
și a supărat pe conducătorii oficiali, obiș- 
nuiți a atribui toate mizeriile naționale asu- 
pritorilor Unguri. Mai ales articolele poetului 
O. Goga, scrise cu îndrăzneală și cu tempe- 
rament, au indignat pe mulți „fruntaşi“, 

Tot pe vremea alegerilor vicarul din Oradea- 
mare, Vasile Mangra, a trecut pe față în ta- 
băra guvernamentală, iar foștii lui prietini 
dela „Tribuna“, d-nii lon Slavici și Eugen 
Brote mărturiseau o politică de împăcare cu 
Ungurii. Toţi trei au fost decapitați politi- 
ceste de generația tânără în însași „Tri- 
buna“ din Arad, ai cărei întemeietori și 
susținători erau. Generaţia tânără pornise 
deci deodată lupta împotriva transfugilor si 
împotriva politicei oficiale neputincioase a 
comitetului naţional. 

Comitetul național, în loc să caute a câștigă 
pe partea sa elementele tinere, chemându-le 
la muncă rodnică, a săvârșit o mare greșală, 
ascultând de intrigile mărunte ale câtorva 
fruntași din Arad, cari râvneau să ajungă 
stăpânitorii acelui ținut. Intriga acestor din 
urmă a fost ţesută cu multă dibăcie și cu 
multe aparențe de adevăr. Mai întâiu au 
aranjat o adunare de protestare în Arad îm- 
potriva ziarului „Tribuna“. Pe urmă au 
reușit să determine pe membrii comitetului 


national să aducă, la sfârșitul anului 1910, 

nefericita hotárire de a distruge „Tribuna“, 
înființând un al doilea ziar în Arad „Ro- 
mânul“, pus sub direcția domnului Vasile 
Goldiş, capul răutăților. În aceeaș ședință 
comitetul naţional a primit unanim demisia 
d-lui Octavian Goga, care a îndrăznit să facă 
în „Tribuna“ critica activităţii politice a 
comitetului. Aceste două greșeli sunt ade- 
văratele cauze ale anarchiei din zilele noastre. 

Comitetul naţional motivă distrugerea zia- 
rului „Tribuna“ cu acuze grave: trada- 
rea națională si intenția ei ascunsă de 
a sparge solidaritatea partidului naţional, ca 
pe ruinele acestui partid, oamenii lui Mangra 
să înșghebe un nou partid guvernamental. 
Asa cum a pus comitetul național chestiunea, 
lupta împotriva ziarului „Tribuna“ eră pe 
deplin îndreptățită, căci naționalismul nostru 
radical, cu un trecut istoric, eră ameninţat 
de naționalismul oportunist, reprezentat în 
toate vremurile numai de oamenii fără con- 
știință. Oportunismul politic pentru poporul 
nostru, care vădește înclinări de adaptare și 
asimilare, înseamnă o moarte națională si- 
gură, de aceea desființarea lui prin orice 
mijloace e cerută de rațiunea existenței noa- 
stre naţionale. 

Dacă intenția ascunsă a „Tribunei“ s'ar 
fi putut dovedi, hotărîrea comitetului național 
de a salvă principiul intransigenții politice 
și de a feri sufletul poporului nostru de o 
speculă politică dezastruoasă, trebuiă apă- 
rată de orice Român cinstit si conștient de 
pericolul, ce ameninţă. 

Dar tradarea „Tribunei“ n'a putut fi do- 
vedită, deoarece eră o simplă bănuială, in- 
ventată și pusă în circulație de ariviștii din 
Arad, în frunte cu d-l Vasile Goldiș, care a 
fost zeci de ani tovarăș de arme și prietin 
intim cu vechii tribuniști, împotriva cărora 
se ridicase. Cele mai grele dovezi pentru tra- 
dare — cum a fost de pildă articolul unguresc 
din „Tribuna“, în care se făceau temeneli con- 
telui Tisza — s'au şi spart în capul d-sale. 
Avem credința că, pe vremuri, ei împreună, 
călăuziţi poate de intenţii curate, vor fi țesut 
planuri pentru o politică guvernamentală, 
după cum a încercat să o facă şi alții, în- 
demnaţi de principiul unei politici practice 
și roditoare. Dar n'au reușit nici tribuniștii 


Nrul 5, 1912. 
și na reușit nici ceilalți să o întrupeze, 
deoarece principiul radicalismului național si 
al izolării politice-sociale e înrădăcinat în 
sufletul poporului nostru de veacuri. 

În anumite împrejurări alături de naționa- 
lismul radical s'ar puteă admite şi naţiona- 
lismul oportunist, ca o armă de luptă. Dar 
pentru a face o politică de duplicitate, că- 
lăuzită de conștiința superioară a intereselor 
noastre naţionale, noi ar trebui să fim mai 
maturi, iar Ungurii mai naivi. 

Comitetul national, prin organul său ofi- 
cial „Românul“, condus de tribunistul disident 
d-l Vasile Goldiș, a mai săvârșit și altă gre- 
șală. Neputând dovedi prin fapte indiscu- 
tabile intenţiile de tradare ale proprietarilor 
„Tribunei“, a început să întrebuințeze nemul- 
țumirile generaţiei tinere ca dovezi împo- 
triva „Tribunei“. Generaţia tânără, care 
distrusese pe transfugi și care cereă dela 
comitetul național o activitate mai intensă, 
mai pronunţat națională și mai radicală chiar, 
sa pomenit dintr'odată în tovărășia trădă- 
torilor. Scriitorii generației tinere, văzând că 
tradarea „Tribunei“ se dovedește cu arti- 
colele lor, au simţit imediat că tradarea e 
o simplă mistificare a publicului. S'au grupat 
deci mai strâns în jurul ziarului osândit la 
moarte de comitetul național, au arătat că 
tradarea lui. nu e dovedită prin nimic şi în 
acelaș timp au urmat cu criticile la adresa frun- 
tașilor politici. Discuţia a început, pe urmă, 
să fie tot mai violentă și să decadă la per- 
sonalități, mai ales din partea „Românului“. 
Lupta dintre cele două ziare sa răspândit 
ca pecinginea în toate părţile, învrășmășind 
și desbinând lumea românească în două 
tabere. Fruntașii noștri au reuşit, deci, în 
numele solidarităţii naționale şi a 
disciplinei de partid să spargă solida- 
ritatea națională și să slăbească disciplina 
de partid. Acesta e rezultatul pozitiv ob- 
ținut, în ultimul an, de politica națională, 
condusă de retorismul sentimental. 

Această desbinare a lumii românești în două 
tabere, a şi fost necesară pentru deslegarea 
crizei politice, provocate de însași activitatea 
retorică. Numai în focul de purificare al acestei 
crize se puteă desgoli adevărata valoare sufle- 
tească a unora dintre fruntașii noștri politici. 

Desfășurarea conflictului dintre comitetul 
național și „Tribuna“ a scos la suprafață 
întreaga micimea sufletească a unora dintre 
acești fruntaşi. 

Cei dela „Românul“, văzând că nu reu- 
şesc să poarte răsboiul cu scriitorii dela 
„Tribuna“, s'au gândit la alte arme. Cel 
mai primejdios apărător al „Tribunei“ eră 
d-l Goga, prin urmare focul trebuiă concen- 
trat asupra lui. S'a făcut planul de luptă și 
s'au împărţit rolurile. Mai întâiu năsdrăvanul 
Aurel C. Popovici, a analizat poeziile d-lui 
Goga si cu mintea lui aprinsă a dovedit că în 
ele se ascunde preludiul tradării din artico- 
lele d-sale politice. În acelaș timp redacția 
„Românului“ pregăteă pe cetitori, prin 
articole zilnice, că „poetul pătimirii noastre“ 
cochetează cu Ungurii şi e înrudit sufletește 
cu trădătorii. În sfârșit, în preajma Crăciu- 
nului, a apărut în fruntea „Românului“ ce- 
lebrul articol al d-lui Dr. Alex. Vaida-Voevod, 
în care se scriă negru pe alb că Gogaeun 
trădător. 

Va să zică organul comitetului național a 
căzut așa de adânc, încât nu s'a sfiit să încerce 
a jertfi pe altarul calumniei personalitatea di- 
stinsă şi cinstea personală a poetului, numai 
ca să poată triumiă asupra „Tribunei“. 

Poetul Goga a fost acuzat că, pe la spatele 
comitetului național, în preajma alegerilor 
din 1910, și-a oferit serviciile fostului ministru 
Kristâffy, cu intenţia mărturisită de-a sparge 
organizarea de astăzi a partidului național 
și a înființă un nou partid sub șefia d-sale. 

D-l Goga a dat imediat o declarație, în 
care a spus că afirmațiunile d-lui Vaida sunt 
neadevărate, fiindcă de când e pe lume n'a 
avut nici o singură convorbire politică cu 
nici un bărbat politic maghiar. A declarat 
totodată că în caz când cineva ar puteă do- 
vedi contrarul e gata să se retragă din vieata 
publică, să demisioneze din funcțiunile ce 
ocupă și să părăsească tara. 

În acelaş timp a primit juriul propus de 
d-l Vaida pentru constatarea adevărului. Pe 
urmă, însoțit de doi martori, s'a înfățișat la 

fostul ministru Kristoffy în Budapesta, care 

trecut si peste declaratia d-lui Goga si peste 
actul original dat de Kristóffy, în care se 
desmințeau afirmatiunile d-lui Vaida, si n'a 
vrut să declare pe d-l Goga nevinovat, din 
cauza unor greșeli de formă.!) 

D-i Goga rămâne, însă, nevinovat pentru 
orice om cinstit și cu scaun la cap. Comitetul 
naţional prin d-l Popovici, Vaida etc. a reușit 
să întunece numele lui numai în fața oame- 
nilor preocupați și accesibili calumniilor. 

Lupta disperată a comitetului național pen- 
tru a-și salvă o hotărîre nechibzuită și-a ajuns 
apogeul în atentatul d-lui Vaida. 

lată pe scurt povestea scandalului naţional, 
care mai bine de-un an de zile înveninează 
și demoralizează vieafa noastră publică în 
numele solidarității naționale. Acest scandal 
tolerat de comitetul național, privit sub per- 
spectiva istoriei, poate a fost necesar pentru 
evoluţia noastră politică, căci desigur deodată 
cu încetarea lui vor dispăreă din vieafa pu- 
blică și oamenii cari l-au înscenat. Și asta 
va însemnă, fără îndoială, un progres. 

* 

Din acest atentat se pot trage și câteva 
învățături preţioase. Mai întâiu asupra va- 
lorii morale ca om a d-lui Vaida. Întrebăm: 
Ce fel de om poate fi numit d-l Dr. Al. Vaida- 
Voevod, care știe de un an și jumătate de 
tradarea d-lui Goga și tace? Mai mult: îi gi- 
rează polițe pentru a-l liberă din temniţă, îl ad- 
miră, îi păstrează cea mai intimă prietenie și 
luptă, purtându-l în triumf, pentru a ajunge 
deputat național în cameră. lar peste un an 
şi jumătate, când îi vine bine, fără nici o mu- 
strare de conștiință, isi câștigă niște scrisori 
şi fără să cerceteze, dacă informaţiile si acuzele 
lui sunt întemeiate sau nu, se aruncă asupra 
fostului său prietin, pentru a-l lovi în ce are 
un om mai scump: în cinstea personală. Cre- 
dem că la alt popor, autorul unui asemenea 
atentat ar fi scos din circulaţie în 24 de ceasuri. 

Atitudinea juriului de asemenea e carac- 
teristică. Jertfirea adevărului de dragul 
formelor, cum s'a întâmplat în acest caz, e 


1) Asupra incidentului Vaida-Goga se va publică în 
curând o broșură, în care se vor descrie amănunţit 


a declarat că nu-l cunoaşte și că dd vorbit cele petrecute. Publicul va vedeă toate apucăturile 
niciodată cu dânsul. l-a dat un act în regulă, advocăţești de cari s'au folosit adversarii pentru a 
care a fost prezentat juriului. Dar juriul a compromite pe d-l Goga. 

poate cea mai nimerită dovadă pentru a zu- 
grăvi spoiala culturii sufletești și labirintul 
minții cărturărimii dela noi. Așa suntem mai 
toți: lipsiți de simțul dreptăţii şi de curajul 
opiniei, streini de o judecată clară și niște 
robi ai formelor. goale şi seci. Asemenea in- 
telectuali mar prea aveă dreptul a se numi în- 
drumători aipoporului, fiindcă de fapt 
în cele mai multe cazuri nu-l îndrumă, ci-l 
încurcă şi-l opăcesc în înaintea lui firească. 

Dacă totuş se observă în sânul poporului 
nostru o evoluție, asta e a se atribui ener- 
giei lui de vieață si vremii care-l mână în- 
nainte. 


În această putere de vieață a poporului 
nostru ne și punem toată nădejdea. Ea va 
suportă ușor criza prin care trece sufletul 
cărturărimii, va vindecă toate ranele des- 
chise si toate durerile primenirii și reîntine- 
rită si călăuzită de alți oameni mai conștii de 
chemarea lor va izbuti să creeze poporului 
românesc soarta ce o merită. 

Ideea primenirii sufletești a societății noastre 
va trăi și va aduce roade, iar d-l Vaida și 
soții, dupăce vor fi îngropaţi de propriile lor 
păcate, vor rămâneă celebri numai prin faptul 
că au atentat la cinstea poetului Goga. 

Redacţia. 


== 


Cântec de primăvară. 


Vii să-mi baţi iar în fereastă 
Tânăr soare auriu, 

Si zăpada de pe coastă 
Fuge ca argintul viu. 


Saltă gureșe șuvoaie 
Spumegate și zglobii, 
Cântă cinteze 'n zăvoaie 
Și 'n văzduhuri ciocârlii! 


Ca zăpada care piere 
După veacul iernei greu, 
Piei şi tu de-acum, durere, 
larna sufletului meu! 


Albe la fereastră două 
Crengi de măr mi-au înflorit: 
Vino, primăvară nouă, 
Vreau să uit cam suferit... 
St. O. losif. 


= 


Cântec străin. 


Nu veniţi când umbra crește 
Înspre zarea ce se pierde, 
Când amurgul vestejeşte 
Cerul stânjeniu si verde. 


Ca să n'alungaţi sfioase 
Umbre de odinioară, 

Din trecutul meu, rămase 
Suferinţi ce mă 'mpresoară... 


Căci pe ceruri când ies stele, 
L'al meu suflet ce mă doare, 
Amintiri vin ca gazele 

Ce beau seara la izvoare... 


Alice Călugăru. 

Un moft. 


Pe domnișoara Lizica am cunoscut-o la 
o serată... 

N'aveă nimic mai deosebit în față... Îmi 
pări chiar o figură de rând... Doar părul 
ei înfoiat peste măsură, îi măreă din cale afară 
capul, deosebind-o de celelalte fete. Nici îm- 
brăcămintea n'o prindeă așa de bine. Purtà o 
haină trandafirie care nu armoniză deloc cu 
coloarea feței. 

Câteva fete de vârsta ei o înconjurau, și 
de câteori le spuneă ceva, izbucneau cu toa- 
tele într'un râs, de multeori prea sgomotos, 
enervând. Un tânăr locotenent, blond, cu 
mustățile arcuite, încorsetat ca o femeie, se 
apropie de grupul tinerelor fete. Lizica îi ieși 
înainte. Își puse mâna stângă în șold, iar cu 
dreapta îl salută militărește. Ofiţerul, cam 
încurcat, răspunse îndoindu-se din sale. Apoi, 
începii să-i vorbească repede ca şi când l-ar 
Ñ silit cineva din urmă. Lizica se prefăceă 
că-l ascultă cu mare băgare de seamă. Dar 
când ofițerul isprăvi de vorbit și plecă, în- 
dreptându-se în altă parte, Lizica se răsuci 
strengărește într'un călcâiu, și când îl văzi 
îndepărtându-se, îi dete o tiflă, ca și când 
i-ar fi zis: 

„Na, prostule!“ 

Fetele râseră, așa de deochiat, că cei din 
salon, trebuiră să se uite la ele, cam mirați. 

„la nebunateca cea de Lizica! — observă o 
cucoană cam bătrânioară — se vede că iarăș 
a tachinat pe vreun cavaler... Neastâmpărata... 
Cum îi place să-și bată joc de tineri!“... 

Cineva mă împinse și pe mine spre grupul 
cel vesel. 

„Vă recomand pe un bun prietin!“... 

Domnișoara Lizica, — după ce fácü un semn 
din colțul buzelor, cătră fetele cari d'abiă 
așteptau să-și arate șiragul dinţilor, — vine 
la mine. 

Înainte să-mi întindă mâna, mă măsură de 
jos în sus, câteva secunde. Închizându-şi 
puțin ochii, se uită la mine așa ca și când 
ar fi avut aerul că mă „studiază“... mă 
„pătrunde“... lar în clipa când îmi atinse 
mâna, d'abiă își putu stăpâni râsul. 

„Ce dracu a văzut?“ gândii şi, crezând 


că mi s'a descheiat cumva un nasture dela 
haină sau vestă, mă uitai în jos repede, fă- 
când o scurtă cercetare: Eram, cât se poate 
de cuviincios îmbrăcat. 

- „Trebuie să fiu mâzgălit cu ceva pe obraz“, 
tresării înspăimântat... Și cum chiar în fața 
mea luciă o oglindă venețiană, mă înălțai 
puţin ca să-mi văd chipul: Nici o pată cât 
de mică! Dimpotrivă eram ras și încă pudrat... 
Nu eram doară nebun să vin nespălat lao 
serată. 

„Ce dracu o fi având cu mine!...“ mă în- 
trebam nedumerit. Deodată, fără înconjur, o 
întrebai pe jumătate serios, pe jumătate râ- 
zând: 

„Mă rog, domnişoară, de ce vă vine a râde?“ 

Ea rămase tăcută, îndreptând spre mine 
o pereche de ochi lucioși ca de căprioară, 
dar fără de nici o expresie. 

Toate prietenele ei se porniră pe râs, și 
atrăgând-o cu dragoste în mijlocul lor, o do- 
jeniră, șoptindu-i: 

„Ce nebunatecă mai ești și tu, Lizică!... 
N'ai văzut cum s'a făsticit bietul băiat“. 

A trebuit să mă retrag, încurcat, ca și când 
aș fi făcut cine ştie ce prostie. 

De atunci am mai întâlnit-o în mai multe 
rânduri. În totdeauna veselă și întotdeauna 
înconjurată de o droaie de tineri, cărora le 
râdeă în nas ori de câteori se încercau să-i 
vorbească. 

Mama ei — doamna Sevastia Murguleanu 
— îi lăsă toată libertatea. Niciodată mo în- 
trebă unde se duce și cu cine se întâlnește... 
Felul ei de a se purtă cu bărbaţii, eră cea 
mai bună chezeșie pentru cinstea ei. Eră cu 
totul încredințată că nimeni nu puteă să su- 
cească mintea fetei. Ba chiar, în timpul din 
urmă, purtarea Lizicăi față de bărbaţi, în- 
cepii s'o neliniștească pe d-na Murguleanu. 

„Da bine, Lizică, pentru Dumnezeu, de ce 
te mochezi așa de toţi tinerii)... 

— Dacă sunt asa de caraghioși, mamă!... 

— Caraghioşi, caraghioșşi... Da gândeşte-te 
că mâne, poimâne, trebuie să te măriți şi 
tu... Fii mai miloasă față de ei“... 

Lizica izbueneă întrun râs neînfrânat, fă- 
2* 

când gesturi ca si când sar fi apărat de o 
atingere scârboasă. 

„Eu să mă mărit?!... jamais!“ 

lar când servitoarea — un drac de săliș- 
teancă — o auziă vorbind așa, alergă, râ- 
zând, la bucătărie: 

„Auziţi, că nu vrea să se mărite domni- 
șoara!... Și ea moare după băieţi!“... +, 

Într'o zi, avui prilejul s'o întâlnesc sin- 
gură la ea acasă. Sufereă de guturai. Sur- 
prinsă de neaşteptata mea venire, își ascunse 
repede în batista albă, roseata nărilor iritate. 

Îi vorbii de epidemiile cari bântue orașul, 
de teatru, de circ și de alte nimicuri. Ea 
nu-mi răspundeă decât foarte rar, dar în 
schimb, strănută într'una. Tocmai când în- 
cepeă să lâncezească vorbirea noastră, îmi 
veni în cap s'o întreb: 

„Aţi cetit în foaie, despre otrăvirea d-nei 
L. B?... Se zice că s'a sinucis pentru un 
locotenent“... 

Domnișoara Lizica își luase batista dela 
nas, si privindu-mă încruntată, făcii despre- 
țuitor: | 

„Pentru un bărbat!... Ce proastă!... Pentru 
un ofiţer, mai ales!! Halal)... 

— Ei las’! — glumii. — Știu eu, toate fe- 
meile se prăpădesc după ei!“... 

Lizica se indignă: 

„Toate femeile!... Asta-mi place!... Da 
cine se uită la ei!... Nişte găgăuțe... Se cred 

grozavi pentrucă au epoleți și pinteni! Nu-i 
pot suferi!... Dupăce că-s caraghioși mai 
umblă şi după zestre... Mă rog, un moftangiu 
de sublocotenent, și tot are pretenţia de sute 
de mii de franci!... Las' că-i știu eu câte 
parale fac! Niste fanfaroni și rău crescuţi!“... 

Tocmai atunci intră domnul Murguleanu. 

„Auziţi cum îi distinge!“ zisei arătându-i 
fata, 

„Foarte bine!... foarte bine le face!“ aprobă 
bătrânul cu o voce groasă. „Tineretul din 
ziua de astăzi nu merită să fie tratat altfel!“.,. 

Și încântat de fata lui, o mângăie ușor pe 
cap. Ea se alintă fără să se sinchisească cât 
de puțin că eram de față. 

Găsii de cuviință să nu tulbur această du- 
ioșie de familie, plecând cât mai repede. 

* 

A trecut aproape un an, de când n'am 
mai văzut-o... Și poate că nu mi-aş mai 
fi amintit de ea, dacă din întâmplare n'as fi 
cetit într'o gazetă, o știre, cam așa ticluită: 

„leri dimineaţă, a fost găsit lepădat în 
gangul dela Școala de artilerie și 
geniu, un copil d'abiă născut, de sex fe- 
menin“. 

Ancheta făcută în pripă a descoperit pe 
denaturata mumă. Locuește în strada Stelei, 
și răspunde la numele de Eliza Murguleanu, 
în etate numai de două zeci de ani. 

1912. Al. Cazaban. 


== 


Pace... 


Acum uitarea mi-e pe drum 
Si-o lume ne desparte, 

Ce gând te mai îndeamn’ acum 
Să-mi mai trimiți o carte?... 


Cu slova ta vin anii toți 

AER zâmbet trist îmi fură, 

n scrisul tău mărunt cum poti 
Să ’nchizi atâta ură?... 


De ce azi grija să-mi mai porți, 
Când dragostea ta tace: 

De nu-ți cer lacrimi bieții morți, 
Au drept să-ți ceară pace... 


Othmar. 

loan cav. de Puşcariu.’ 


În preajma sfintelor sărbători ale Nașterii 
Domnului s'a mutat la cele eterne veteranul 
loan cav. de Pușcariu. Vieaţa lui a fost o 
vieață petrecută în muncă necurmată și îm- 
podobită cu rezultate frumoase. 

Ca descendent al unei vechi familii preo- 
testi, — în sânul căreia îndeletnicirea cu 
scrisul şi cu însemnările de caracter istoric 
devenise încă pe la sfârșitul secolului al 
XVIII-lea un fel de tradiție familiară — loan 
Pușcariu a fost în toată vieața lui un inte- 
lectual preocupat de probleme literare și cul- 
turale, la a căror deslegare a contribuit însuș 
adeseori în măsură hotăriîtoare. 

Cariera lui administrativă și politică ni se 
prezintă ca una dintre cele mai bogate în 
peripeții, dar și în rezultate strălucite. Pe 
altul l-ar fi absorbit cu totul gândurile ca- 
rierii administrative ori l-ar fi înghiţit vâr- 
tejul schimbărilor politice, cari s'au succedat 
atât de repede în cei din urmă 60 de ani. 
loan Pușcariu însă a fost înzestrat cu multă 
putere de muncă și însemnată energie a 
voinții. Oricât de grele si număroase au fost 
îndatoririle înaltelor oficii, ce a ocupat, pe 
lângă îndeplinirea acestora, a reușit să gă- 
sească totdeauna căile și mijloacele potrivite 
spre a-și îndeplini cu cinste și datoriile față 
de poporul din care a ieșit, față de credința 
și cultura acestui popor. 

În privința aceasta Puşcariu pare a fi urmat 
sfatul pe care i-l dăduse Șaguna într'o epis- 
tolă, în care îl lăudă, că are „logică bine 
fundată“ și îi spuneă următoarele: „inteli- 
gența română întreagă din Ardeal a fost des- 
perată la denumirea ta de comite suprem... 
Omul e o creatură mizerabilă, dacă nu se 
folosește de independența sa personală: atunci 
în deșert se va luptă pentru independența 
sa socială și civilă“. Partida contrară „iden- 
tifică patriotismul cu ungurismul“. Deaceea 
te-a ales comite suprem, căci te-a crezut, 
că „ai fost însuflețit de treaba ungurismului“. 
„Frate, arată acestei partide greșala sa 


1) Revenim asupra activităţii regretatului loan cav. 
de Puşcariu, despre a cărui încetare din vieaţă am 


pomenit intr'o scurtă notiță dintrun număr precedent, 


cea colosală și deschide-i ochii, ca să 
știe ce e patriotismul adevărat. Astăzi 
vorbim înaintea Europei, nu înaintea a 5 mi- 
lioane de Unguri“... 

Puşcariu a lucrat întocmai. A căutat tot- 
deauna calea patriotismului adevărat. Fără 
a face mult sgomot în jurul numelui său, 
fără a crede, că cu vorbe mari și răștite ar 
puteă cineva să scoată lumea din țâțâni, el 
și-a dat totdeauna silința să înțeleagă deplin 
realitatea împrejurărilor politice şi, edificând 
pe ea ca pe o temelie sigură, să facă pentru 
neamul său, chiar în calitate de funcționar 
al statului, tot binele de care eră capabil. 

Simţul realităţii, de care eră loan Pușcariu 
povăţuit în măsură mai mare decât mulți 
dintre contimporanii săi, se învederează între 
altele și din propunerea făcută de dânsul 
cu privire la înființarea „Asociaţiunii“. Pe 
când alții stăruiau cu orice preț pentru o 
academie și nu voiau să înțeleagă, că împre- 
jurările nu vor permite înființarea ei, loan 
Pușcariu propuneă, în corespondenţa sa „din 
Tara Oltului“) numai o reuniune modestă 
pentru cunoașterea literaturii ro- 
mâne și pentru cultura poporului 
român; membrii acesteia să se adune în 
tot anul odată la Brașov, apoi la Săcele, la 
Zărnești, la Făgăraș, la Sibiiu, la Rășinari, 
la Săliște, la Haţeg s. a. m. d.; să se for- 
meze un fond pentru o bibliotecă ro- 
mână, pentru un muzeu român ș.a. 

Cam în cadrele acestei propuneri au rămas 
lucrările privitoare la înființarea și desvol- 
tarea „Asociațiunii“ timp de o jumătate de 
secol. În amurgul vieţii sale octogenarul 
corespondent și colaborator al „Telegrafului 
Român“ puteă să constate cu satisfacție, că 
dânsul nu numai a dat ideea pentru înfiin- 
tarea „Asociaţiunii“, ci a reușit, chiar dela 
1860, să indice în mod practic și realizabil 
scopul acestei societăți culturale. 

Lucrările „Asociaţiunii“ le-a urmărit tot- 
deauna cu viu interes și le-a promovat chiar 
dintru început cu roadele activității sale, fiind 
convins, că „literatura română si cultura po- 


3) Publicată în Nr. 12 al „Tel. Rom.“ din 1860. 

porului nostru cuprinde în sine supremul scop 
al individualităţii naționale“ că „ea subsumă 
trecutul și viitorul nostru“, după cum spuneă 
în disertația sa ținută cu prilejul adunării 
generale din Brașov 1862.:) 

În aceeaș disertaţie roagă pe toți a-i co- 
munică date si documente privitoare la fa- 
miliile nobile române și oferă „Asociaţiunii“ 
colecția sa de documente adunate de pe la 
familiile din Tara Oltului şi a Hațegului. lar 
de încheiere îndeamnă „Asociaţiunea“ a com- 
plectă această colecție, zicând: „Eu bucuros 
iau sarcina colecțiunei asupra mea și mă 
oblig, încât mă iartă oficiul meu, a lucră 
fără preget în privința aceasta numai în fo- 
fosul „Asociaţiunii“ noastre. lar pe onorata 
Asociaţiune pentru literatura română și cul- 
tura poporului român o rog a primi acest 
ofert si propozițiune a mea ca un mic tribut, 
cu care mă aflu ei dator. 

„Domnilor şi fraţilor! să conlucrăm cu toții 
până putem din toate puterile, şi să nu lăsăm 
prilejurile binevenite de a înaintă cultura și 
literatura noastră — să ne aducem aminte 
de alegoria, ce o a făcut baronul Eötvös, cu 
ocaziunea adunanței generale a Asociaţiunii 
transilvane pentru cunoștința patriei mai an- 
tert în Bistriţa, comparând cultura cu un 
munte înalt, pe care naţiunile se adoperează 
a-l sui de toate părţile. Celce va ajunge 
mai întâi culmea, acela va domină muntele. 
Nu ne mai lipsește alta decât o voinţă tare 
și un curaj neclătit. Daţi înainte! că cu noi 
este Dumnezeu. Să trăiască reuniunea pentru 
literatura română si cultura poporului român!“ 

Colecţia de documente din 1862 și-a sporit-o 
în mod considerabil. Sub auspiciile „Asocia- 
țiunii“ a tipărit apoi, la 1892 și 1895, lucrarea 
sa istorică de căpetenie, întitulată „Date 
istorice privitoare la familiile nobile române“, 
înşirând în vol. L aceste familii, după ţinu- 
turile, în cari locuesc, iar în vol. IL aran- 
jându-le în ordine alfabetică. Al III-lea volum, 
în care autorul aveă de gând să publice 
în întregime textul diplomelor nemeșești și 
boeronale, câte a putut adună, a rămas ne- 
tipărit. Muncă migăloasă și stăruitoare a 
trebuit să depună loan cav. de Pușcariu la 


1) A Il-a adunare generală a Asociaţiunii 
Transilvane, pag. 133—153. 

aranjarea acestor date, cuprinzând aproape 
la 5000 nume proprii de familii nobile ro- 
mâne. Deaceea pune în fruntea „precuvân- 
tărei“ la vol. IL aceste cuvinte latinești: 
„Quos Dii odisse, lexica scribant“. Cheltue- 
lile, ce le-a avut cu strângerea documentelor 
și ostenelele cauzate de aranjarea acestor 
documente i-au fost răsplătite lui Pușcariu 
prin conștiința, că a făcut un lucru bun și 
folositor, scoțând la iveală un număr respec- 
tabil de nobili români și dovedind prin 
aceasta în mod „eclatant și meritele natiunei 
române pentru patria comună“. 

Din tinerețe și până la adânci bătrânețe 
interesul pentru studiile istorice nu l-a pă- 
răsit. Începând dela broșurica, întitulată sem- 
nificativ, dar cam impropriu: „Oarele libere“ 
în care Pușcariu publicase câteva documente 
istorice scoase din arhivele Sibiiului — și 
până la cele mai recente discursuri cetite în 
„Academia Română“ — el ni se înfățișează 
ca un scriitor zelos al trecutului si ca un 
apărător al tradiției istorice. l 

În privința tradiției istorice Pușcariu măr- 
turiseste în discursul său de receptiune în 
„Academia Română“ următorul principiu: „Ce 
e drept, istoriograful e dator să examineze 
urmele istorice cu sonda criticei celei mai 
severe, dar despre altă parte să nu cadă în 
patima scepticismului d'a dificultà cu orice 
preț anticităţile și tradițiunile naţionale. Tra- 
dițiunea despre Negru Vodă e atât de înră- 
dăcinată în memoria poporului nostru, încât 
negațiunile tuturor savanților din lume nu 
sunt în stare de-a le alteră sau de-a le șterge 
nici în vecii vecilor. Vox populi — vox Dei!“ 

Tot astfel a fost Pușcariu si un fervent 
apărător al tradiției istorice privitoare la ve- 
chimea mitropoliei române din Ardeal. 

În scrierile lui loan Puşcariu întâmpinăm 
„vivacitatea inteligenței“, relevată și de Haş- 
deu, iar uneori câte o notă hazlie sau sar- 
castică în mijlocul paginilor celor mai se- 
rioase. Astfel d. e. polemizând întrun loc cu 
Rösler, care identifică pe Ugrinus, amintit în 
Tara Făgărașului la 1291 cu alt Ugrinus, fiul 
comitelui Barch de genere Chak amintit la 
1281 în Biharia, ridiculizează sofisteria lui 
Rösler cu acest scurt dicton latin: „Baculus 
in angulo — ergo pluit“, 

Și mai mult iasă la iveală nota hazlie în 
observările sale filologice. Deși lucrări de 
filologie n'a scris, problemele privitoare la 
limba și mai ales la ortografia română l-au 
preocupat mult. Și are o mulțime de obser- 
vări aruncate în treacăt prin notițele scrierilor 
sale istorice sau prin foiletoanele „Telegra- 
fului Român“. Adeseori critică „Academia 
Română“ pentru ortografia, ce a stabilit. 
Pușcariu eră contra „sedilelor, cari la- 
olaltă înfățișează limba română ca pe una 
din cele mai barbare“ și apără pe u final, 
scriind despre el la 1895 astfel: „De când 
u final — acum mai de 15 ani — stă pe 
banca acuzatorilor înaintea tribunalului „Aca- 
demiei Române“ pentru laesa Majes- 
tate a ortografiei române și vulgul strigă 
mereu: răstigniţi-l, răstigviți-l pe el! 
fără ca judecătorii lui de atâta amar de vreme 
să-și fi luat până acum osteneala de a-i face 
perchisițiunea păcatelor sale sau de a ascultă 
părerile experţilor măcar ca la cel mai simplu 
criminalist — gloatele nerăbdătoare au şi în- 
ceput a-l abandonă chiar și din numele proprii, 
unde el figurează ca articlu contras. Asa ve- 
dem scriindu-se Popesc, Pescar etc. Acuza- 
torii lui u cari i-au și mâncat pomana pe 
lângă Champagnia cu vignetta ce înfățișă 
îngropăciunea bietului păcătos, cum pot să 
fic totdcodată si judecători? — Ei zic, că e 
mut, nu se aude, prin urmare nu există. Dar 
Domnia-Lor mai toți cunosc bine și or- 
tografia franceză, unde d. e. în cuvântul 
vous nu se aude s și totuș se scrie, pen- 
trucă îndată ce-i urmează o vocală, iese la 
iveală s ca unghiile mâţei din sac... lată 
că mutul vorbește!“ s. a. m. d. 

In mai multe foiletoane ale „Telegrafului 
Român“ din 1870 sunt discutate chestiuni 
de ortografie și gramatică în niște versuri 
semnate cu inițiala P. Întro notă adausă la 
aceste versuri autorul spune, că „Academia 
Română“ a comis greșeli mari la stabilirea 
ortografiei. Fiind părerile exprimate în aceste 
versuri aproape identice cu observările de 
mai târziu ale lui loan Pușcariu, de altă parte 
negăsindu-se între colaboratorii „Telegra- 
fului“ din timpul acela alt P., care să poată 
versifică cu atâta ușurință, presupun că 
aceste versuri, parte hazlii, parte serioase, 

sunt scrise de cavalerul Pușcariu, a cărui 
destoinicie de versificator e cunoscută și de 
aiurea. 

Partea întitulată „ortografia română“ 
o începe autorul cu următoarea învocaţie: 


„Spune-mi şi tu Muză, cum se scrie bine 
Limba românească *n litere latine? 
Știm, că limba noastră la ortografie 

Baza sa o are în etimologie 

Limba românească, fiind muzicale 

Mult se modulează prin a ei vocale 

Dela locul care vocala-l cuprinde 

Sunetul silabei foarte mult depinde 

Apoi toată vorba are partea sa 

Pe care s'aşează silaba cea grea“. 


Continuă apoi versificând pe larg despre 
toate vocalele și despre sce, sci, n, î, etc. şi 
încheie astfel: 


„Trem'a şi apostrotul încă-s uzitate 
Cela la compuse, cesta la lăsate, 
Cele neologe si cele străine 

În a lor costume scrie-le mai bine. 
Unde norma strictă nu va conformă 
Usul şi-analogul te vor îndreptă“?) 


Ceva mai târziu scrie despre „genuri în 
limba română“ versuri ca acestea: 


„Ca toaten natură şi ' a noastră limbă 
Două genuri proprii cuvintele schimbă; 
Dar avem şi lucruri de gen neutrale 
Cari în concordare cu partea formale 
Singulariul leagă de gen bărbătesc 
Și-apoi în plurale trec la femeesc etc.?) 


lar „transacțiunea genurilor“ o lă- 
murește prin următoarele versuri: 


„De regulă sexul vorbei masculine 

Se manifestează prin u cel din fine 

lar al femeninei cu a se compate 
Schimbând ele genul reciproc mutate; 

Asa domnu cu doamnă se va comportă 
Și cu servitoare servitoriu va sta, 
Dar ermafroditul e când mărgineşte 
Pentru ambe sexe bucuros servește etc.“2) 


* 


Un capitol deosebit de frumos si bogat se 
va scrie cu timpul in biografia cavalerului 
Puşcariu despre activitatea lui pe teren bi- 
sericesc, unde a fost unul din cei mai sinceri, 


:) Tel. Rom. 1870 Nrii 82 şi 87, foișoara. 
2) ibidem Nr. 89. 
3) Ibidem Nr. 102. 

mai ageri si mai statornici sprijinitori ai lu- 
crărilor de regenerare inițiate și duse la în- 
deplinire de nemuritorul Șaguna și de ge- 
nerația sa. 

Protocoalele sinoadelor si ale congreselor 
noastre bisericești, ziarele naționale-bisericești 


LUCEAFĂRUL 


Nrul 5, 1912. 


și mai ales frumoasa corespondență a lui 
Șaguna cu cavalerul Pușcariu vor da, la timpul 
său, dovezi strălucite despre felul, cum și-a 
îndeplinit bătrânul Pușcariu datoriile sale față 
de neam și față de biserica strămoşească. 
Dr. I. Lupaș. 


== 
Cântec. 
Să aflu floarea rară: fericirea Dar fericirea-i gingașă mimoză 
Eu ţi-aş aduce-o neatinsă ţie, Dac'o atingem piere desfrunzită, 
Ca să-ţi cetesc pe față multumirea Nu e de trai ca floarea suferinței 
S'o beau cum bei un strop de apă vie. Ce crește de zăpad' acoperită. 
Maria Cunţan. 
= 


Povestea unei vieti. 


Roman de |. Agârbiceanu, 


Bădicul Petru Florea în cărăușiile lui mai 
dese, îi aduceă mereu de-ale mâncării de-acasă. 
Însă pentru prânz, în cei trei ani din urmă, 
se înțelese cu Voiculeasa. Să aibă băiatul o 
fiertură la zi. Îl vedeă că slăbește. La Voi- 
culeasa mai prânzeau un fecior de preot şi 
unul de notar, şi cu toate prorocirile de rău 
ale jupânesei Mina, erau cu toții foarte mul- 
țumiți. 

lon Florea nu eră dintre tinerii cari „dau 
cu săptămâna“ mâncând aceleași două feliuri 
de mâncări anul întreg. Aceștia se asociau 
câte patru și mai mulți si într'o săptămână 
unul se îngrijeă de cartofi, de fasole, de 
făină, unsoare, iar câte-o jupâneasă Mina, 
ținând pentru ea tot ce eră mai bun, le pre- 
găteă fiertura pentru toți. 

Apropierea lui de casă, cărăușiile bădicului, 
îi ajutară să treacă prin gimnaziu fără să cu- 
noască ce-i lipsa. 

Astfel gânduri pesimiste nici nu încolțiră 
în sufletul său. El rămase mereu vesel, co- 
municativ, deși înaintând cu vârsta se făceă 
mai tăcut. 

Erà si cruțător. Din banii cari îi da de 
cheltuială bădicul Florea doară cărți de-si 
cumpără. Nu simți aplicare nici spre tutun 
nici spre băutură, și se miră când îl auziă 
uneori pe pedelul spunând: 

„Azi ținem ședință pentru cutare. L-am 
prins în birt“. Întâia oară în vieaţă s'a ametit 
de vin la banchetul tradițional, dat după 
luarea bacalaureatului. 

Banchetul acesta eră seara de adio, pentru 


(Urmare.) 


elevii cari mulţi crescură pe aceleași bănci 
opt ani de zile, și pentru profesorii cari i-au 
instruit — unii cu multă dragoste. 

În sala cea mare a restaurantului „Conti- 
nental“ (numit așa ca în batjocură, fiindcă 
n'aveă nici o trăsătură care să amintească 
continentul), eră pregătită o masă pentru 
patruzeci de persoane. În frunte d-l director 
și șase profesori, apoi urmau foștii lor elevi. 
Dintre profesori lipsi cel de religie, care 
spuneă că el „nu poate intră într'un local 
public“. Se serviră fripturi, aluate, iar sticlele 
cu vin stau înşirate mai perfect decât cum 
puteă domnul Sachs, profesorul de gimnastică, 
să-şi alinieze elevii. 

Deși eră seara de adio, tinerii erau foarte 
veseli. Nu eră unul care să nu vorbească 
cu vecinul, să nu discute, să nu râdă mul- 
tumit. Se înțelege ceice căzură la examen 
nu mai erau prin oraș. Ca niște umbre dis- 
părură fără să-și lase urma. 

Animaţia creşteă, cu cât deșertau mai mult 
păharele. Şi nime nu se întristă nici chiar 
când domnul director se ridică să-şi spună 
toastul. Si, dacă e să spunem adevărul, ar 
fi putut cel puțin să devie mai serioşi, mai 
gânditori, dacă nu chiar să se întristeze. 
Căci domnul director vorbi foarte cuminte 
despre legăturile dintre profesori și elevi, 
despre datorințele cari trebuiesc uitate față 
de școala care i-a crescut şi despre spiritul 
colegial, de prietenie care trebuie să-i unească 
pe foștii elevi şi de-acum încolo. 

„Prietenul adevărat e totdeauna un mare 

razim în vieatá“ sfârși dumnealui. „În vieafá 
veți ajunge de multeori în situaţii: grele, și 
un prieten atunci cu sfatul, cu ajutorul lui 
rămâne neprețuit“. 

Când deşertă păharul taraful de lăutari, 
care aşteptă întrun ungher al salei, intonă 
de trei ori: la mulți ani! Și tinerii se ridi- 
cară, ciocniră fericiți cu domnul director, și 
așezându-se pe scaune conversaţia uşoară, 
spontană, fără de griji se continuă iarás până 
ce se ridică profesorul conducător al clasei, 
foste a opta. 

EI le vorbi tinerilor de viitor, de alegerea 
carierelor. Le da să înțeleagă că nu-i tot 
aur ce străluce, și să bage bine de seamă, 
că lupta vieţii abiă deaici încolo va începe. 
Că în această luptă se vor oțeli, formându-şi 
deplin caracterele, ori vor îngenunchiă în- 


vinşi dacă nu vor fi cu destulă băgare de” 


seamă. Le vorbi de primejdiile orașelor mari, 
şi-i sfătui să nu-şi piardă niciodată nădejdea. 

„Eh! ce primejdii, ce descurajare, ştim noi 
ce vom face!“ Gândul acesta pării că trece 
prin capul tuturor foştilor elevi, căci ei ră- 
maseră tot veseli, și când taraful începi iar: 
„Mulţi ani“, li se părù că acesta e singur glasul 
adevărului în lume. Ciocniră şi cu profesorul 
tot așa de fericiți ca şi cu directorul. 

Pe alocuri se puneă vin proaspăt. Tinerii 
începură să se agite preocupați de ceva. 
Unul, care apucase puţin în cap, se purtà pe 
rând pe la câţiva vecini şoptindu-le ceva la 
ureche. Apoi se apropie de Ion Florea. 

„Ar trebui să răspunzi ceva, loane! 

— Eu? 

— D'apoi cine altul?“ 

Florea se gândi de-acasă că se va cădeă 
să mulțumească cineva profesorilor. Şi i-ar 
fi plăcut să fie el acela. Insă acum, se ameţise 
și el puțin de vin şi vrù să facă o glumă. 
Răspunse deci: 

„Prezidentul se cade să răspundă. 

— Alexe Bora? întrebă colegul. 

— Se 'nţelege. 

— El nu ni-e mai mult prezident. Noi vrem 
să te-auzim pe tine! 

— Şi eu îţi spun că nu mă veți auzi. 

— Vrei să te răzbuni în chipul acesta? 

— De ce să mă răzbun? 

— Pentrucă nu te-am ales pe tine prezident! 

— Să fii sănătos“, răspunse Florea râzând. 

Cela se duse, mai șopoti cu unul, mai cu 
altul, vecinul dădi vorba mai departe, si nu- 
mai decât ochii tuturor se întoarseră spre lon 
Florea. 

Colegul turmentat veni iar la Florea. 

„Toţi te vreau pe tine. Intelegi? Alexe Bora! 
Cu Alexe Bora s'a isprăvit. 

— Du-te la loc“, zise lon Florea ridicân- 
du-se. 


Acasă, gândindu-se la toastul acesta, avù 
încercări de adevărată părere de rău, de în- 
suflețire pe alocuri, de duioșie. Dar acum îi 
pării că-i foarte sec, și că cuvintele lui sunt 
uscate. 

Mulţumi, de altfel, în termini frumoşi pro- 
fesorilor pentru conducerea de atâţia ani, 
arătă sentimentele de dragoste pentru in- 
stitutul acesta de creștere românească, și-i 
asigură că nu-i vor uită niciodată. 

„Să trăiască“ isbucni din piepturile tuturor 
colegilor, dar acest „să trăiască“ eră acum 
semnul unei și mai vădite bucurii. 

Taraful de lăutari se apropie și începi să 
cânte. 

Domnul director. domnii profesori se sim- 
teau şi ei veseli. Stătură vreo două ceasuri, 
apoi băgând de seamă că d-l Sachs, profe- 
sorul de gimnastică s'a ameţit, întâi se ridică 
directorul, apoi se duseră și ceilalți. 

„lo nu merge, io stai la voi. Și asa nu vă 
mai vede“, zise Sachs, pe care-l încunjurară 
deodată vreo câţiva elevi. 

Cheful se intețiă mereu. Câţiva tineri în- 
cepură să cânte, alăturea cu lăutarii, şi după 
miezul nopţii ajunseră la cântarea în cor, 
care se începeă: 


Frate mândra ta se chiamă? 


După versul acesta fiecare trebuiă să-și 
spună, pe rând, cum ședeau la masă, numele 
iubitei (închipuite se "telege). Si asistenţa 
întreagă repetă în cor numele. Unii se codeau, 
dar excepție nu puteă face nime. 

Când ajunseră la Ion Florea, acesta zise cu 
ușurință: 

„Mărioara“... 


Toată asistența repetă cu putere: Mări-oa-ra. 
Insă Florea îndată ce spuse numele acesta 
simţi o căldură deosebită în tot trupul și-i 
păru rău că n’a spus alt nume. 

Când ajunseră, târziu la d-l Sachs, acesta 
râse cu poftă. 

„No ie, che io nu mai am mundră“, zise 
el ridicând păharul să bee. Insă tinerii nu-l 
iertară și profesorul spuse, prăpădindu-se 
de râs: 

„Trenchen“ ... 


Și corul de tineri intonă cu putere: Tren- 
chen! 

Se făcuse târziu. Afară mijiă de ziuă. Mulţi 
se depărtară până acum palizi, nu de durerea 
despărțirii, ci de durere de cap, căci băuseră 
prea mult. Nici nu se luă seama celor ce 
plecau, si pe cari, poate, niciodată în vieață 
nu erau să-i mai vadă. Intre cei cari răma- 
seră până în ziuă eră și lon Florea. 

„Mergem să dăm serenăzi la domnișoare“, 

zise deodată unul aducându-și aminte că și 
cei din anul trecut au făcut așa. 

„Mergem“ repetară ceilalţi 

„Vii şi tu, Floreo? 

— De ce să nu!“ 

Şi ieşiră cu taraful după ei. S'au oprit poate 
Și înaintea alor zece ferestrii. Lăutarii adiau 
o romanţă, la fereastră se zăreă o mișcare, 
în cele mai multe nu se da nici un semn 
de vieafá. Dar ce le păsă lor! Pentru cine 
se plimbau ei în dimineața asta pe stradele 
pustii? Pentru domnişoarele cari durmiau, 
și pe cari nu le vor mai întâlni poate nici- 
odată, ori, la toată întâmplarea, aveau să le 
uite în mai puțin decât o săptămână? 

Nici ei nu știau. Poate ca să-și mărească 
fericirea, care eră în ei. 


Nrul 5, 1912. 


Când trecură pe dinaintea internatului, un 
coleg se întoarse spre Florea. 

„Să ne oprim? 

— Nu“, zise Florea 

„Pentru ce? 

— E dimineaţă și ne râd oamenii“, zise lon 
Florea, apoi se rupse din ceată cu un „servus“ 
și, ca si alții se duse să se culce. 

Nu peste mult cu taraful de lăutari mai 
rămăsese singur profesorul de gimnastică. 
D-l Sachs, dacă treceă odată miezul nopții 
nu mai puteă durmi. 

„Ei, copilele!“ zise dumnealui văzându-se 
singur, și făcând semn lăutarilor, că pot să 
meargă, se strecură încet până la o crâșmu- 
liță, care se deschideă foarte de dimineaţă. 

(Va urmâ.) 


== 
Dor... 
Unde ești tu bade-acum? Te-a vrăjit vr'o vrăjitoare? 
Șezi la vatră, ești la drum? Te-a 'ndrăgit vr'o fată mare? 
Eşti la moară ori la plug? Unde ești tu, bădișor, 
Ori pasti vitele de jug? Nauzi versul meu de dor? 
Stai de vorbă c'o vecină? a A 
Invártesti o horă lină? P ` 
În ce colț de lume ești, Și nu eşti din nici un sat, 
Bade, de nu mai sosești? Numai eu te-am tot visat... 
; ii N'ai murit, că n'ai trăit, 
Dat-ai peste rea 'ntâmplare: ; ; 
x ; ) Numai eu te-am tot dorit — 
Te-a 'necat vro apă mare? 
Te-a 'nghifit vrun codru poate Și mă 'ngân cu dragostea 
Și nu-i chip de-a-l mai răsbate? Să nu fiu prea singurea... 
Maria Florescu. 
= 
Epigrame. 
Unui vorbăref scriitor. Deta banchetul scriitorilor. 
Te-admir ades când spui prostii V'aţi aliat cinci literați 
Şi le debiţi înteligent. O epigramă să-mi turnați, 
Dar ce păcat că n'ai talent Dar publicul ca s'o 'nțeleagă 
Să le și scrii. S'a frământat o noapte 'ntreagă. 
Cincinat Pavelescu. 
= 


www.dacoromanica.ro 


Nrul 5, 1912. 


LUCEAFĂRUL 


113 


Dări de seamă. 


Caton Theodorian: La masa calicului. Nuvele 
şi schițe. București 1911. 1 vol. 8%, 179 pp. Preţul: 
1 leu 75 bani. 

De când politica din Regat, atât de consumătoare 
de energii, şi-a pierdut un inspector agricol simpatic, 
literatura noastră şi-a recâştigat o forţă serioasă, în 
proza de actualitate. Caton Theodorian, în tot timpul 
întreruperii îndeletnicirii sale publicistice, a avut ocazia, 
în drumul practicei sale politice, de a inregistră im- 
presii bogate şi experienţe sociale, din lumea în care 
a petrecut. Graţie spiritului său de atașare și obser- 
vaţiei sale adânci, eră foarte firesc, ca seria de epi- 
zoduri trăite, să le exteriorizeze în schiţe si nuvele, 
cu vervă multă şi cu o gingăşie stilistică, atrăgătoare. 
Uşurinţa lui de a descrie colţuri idilice din natură, de 
a analiză clipe glumeţe din vieaţă, a reproduce, cu 
nuanțe de fantazie, anumite întâmplări originale, are 
un farmec propriu. Tipurile, prinse, au o foarte mare 
variaţie. Mediul, în care aceste figuri şi reflexiuni se 
desfășoară, se schimbă mereu. Când oameni dela 
țară ni se înfăţişează în cadre reale; când soartea 
funcţionarului dela prefectură este urmărită cu înde- 
mânare; când o mizerie, sau vrev lăcomie a luxului 
se etalează, — autorul știe pururea să deștepte o 
notă nouă. Neapărat, nu-i lipsesc nici scenele de dra- 
goste modernă, când practice sub raportul omenesc, 
când de o filozofie idealistă. Toate interioarele şi mo- 
ravurile au de obiceiu o coloare vie de analist şi de 
artist zugrav, sub condeiul lui Theodorian. 

Privind in amănuntele volumului, găsim dintr'un 
început, poate, partea cea mai caracteristică a auto- 
rului. O scenă de vânătoare din toiul iernii la ţară, 
la care ia parte un boier neaoş și un tovarăş ţăran 
credincios, se petrece înaintea noastră. Furtuna cu 
zăpadă, urletul de lupi, fac pe cei doi vânători obo- 
siți să însereze întrun bordeiu din drum şi să găsească 
acolo o babă afurisită, fără să le aștearnă vreun pat 
şi să le potolească foamea. Numai vicienia ţăranului 
înfrânge calicia băbușştei și îi smulge, cu vorbă şi- 
reată tot ce-i trebuie boierului să mănânce şi să se 
odihnească, pe o „cergă“ de lângă vatră. Într'adevăr, 
de mult o glumă așa de reuşită, ca această păcăleală 
a babei sgârcite, n'am mai cetit, făcută cu atâta artă: 
poate să stea alături de șaga lui Creangă, cu ceeace 
pățise o jidoavcă, cu un căruțaș ţăran, la un popas 
din codru! 

Poate și mai subtil expus, ca limbă, este subiectul 
ce urmează, după pricina cu „Masa calicului“. Acel 
moş Nicolae își are ideile sale fixe, într'o atmosferă 
foarte idilică. Toată vieaţa sa capricioasă şi-o trăiește 
intr'o grădină, împodobită, după gusturile trecătoare, 
cu flori de „lalele, cu verbine, merişor şi liliac“. După 
flori, bucuria moșului se schimbă în dragoste pentru 
un „cocoș turcesc“, cu „creastă cu ciucuri de catifea“, 
cu „coada sfârticată, gușa de ibrișin, pintenii de că- 
lăraș și trupeș ca un crail“ Įdeia fixă continuă apoi 


să se metamorfozeze, când în „bibilici tărcate“, când 
în „curcani cu mărgele roşii“ sau într'un „motan năs- 
drăvan“, care este o apariţie mitică în împrejurimea 
acestui moş. 

Neapărat, ne plac paginile astea, bine închegate, 
dela inceputul volumului, deoarece ele constitue ceva 
apart și ne descopere un vădit colţ de bonomie în 
sufletul autorului. Sensibilitatea lui, faţă de frumuseţile 
naturii şi pentru virtuțile elementare ale spiritului din 
popor, sunt o calitate uşor de luat în seamă. 

Ceva, mai în urma acestui gen, trebuie să socotim 
însă alte bucăţi, cari urmează să fie subiecte de teză, 
din cari rezultă niște sfârşituri, evident moralizătoare. 
Mila, cam exagerată în artă, nu este totdeauna în fa- 
vorul autorului. Aşa, de pildă, cunoscând persecuțiile 
din administraţie a micilor funcţionari, dela prefecturile 
provinciale, cum este la d-i Theodorian, cazul trist 
al bietului copist „Bărbucică, in capul căruia se sparg 
toate oalele“, nu ne mirăm deloc, că, un „ceas rău“ 
cu moartea unchiului său Fanache, îi aduce noroc şi 
răsplată lui Bărbucică, pentru munca ce-a depus. Con- 
cluzia nu este deloc convingătoare! — Și tot așa ră- 
mânem şi în faţa Izădiei, o fetiță de aprod de tribunal, 
pe care tată-său o incredințează să o crească o ne- 
voiașă de spălătoreasă. Izădia cea bolnavă, care ne 
deșteaptă milă, are un rost la spălătoreasă, anume 
de a-i potoli copiii, jucându-se cu ei. lar ca să aibă 
o jucărie dragă, biata copilă vede un oropsit pui de 
bibilică la boierul din vecini şi-l cere pentru dânsa, 
ca să se răsfeţe. Fiind în pat bolnavă, vine odată be- 
țivul ei tată s'o vadă, taie puiul de bibilică şi-l ofere 
să-l mânânce nenorocita lzădia, care respinge pasărea 
ei, aşa de scumpă, şi întorcându-se de faţa cruntului 
ei părinte, adoarme pentru vecie!... Sfârşit tragic, 
duioşie forţată, care se exprimă cu oarecare cruzime 
naturalistă a tatălui beţiv şi o victimă de copilă, ne- 
vinovată! Mai greu de a produce un efect de obiec- 
tivitate! 

La un loc cu aceste miluiri însă, d-l Theodorian ne 
oferă alte distanţe de vieaţă, in care ne dă probe de 
concertul în dragoste. În „Fenomenul“ ne descrie pe 
un tip de om învăţat, care nu-şi poate iubi soția, 
deoarece pluteşte în sferele ştiinţei, unde își caută 
mereu un nou „fenomen“. În „Verigheta“ ne întroduce 
în petrecerile” de noapte din șantanele din Bucureşti, 
cu chochetăriile damelor si a domnilor, cari „îşi vâră 
botişorul în paharul de şampanie“, „cu carete, cupele, 
droşti, sănii cu armăsari“... În „o noapte pierdută“ 
doi întârziaţi la Capşa iarăş beau șampanie, cât îi ţine 
pântecele şi 'alături doi îndrăgostiți. se furișau 'sub 
coviltirul unei trăsuri“... 

În sfârşit gâlgâie vieaţa, in toate peripeţiile dezzi 
şi de noapte, cu picioarele mici, cu pantofi de atlas, 
până să ajungă în „Paraclisul iubirei“, unde apar 
Clarimonda şi Dida, „cu dinţii dintr'o gură de pără- 
luţă de grădină, prind foile florilor, rupându-le“. „lar 


www.dacoromanica.ro 


114 


LUCEAFÁRUL 


Nrul 5, 1912. 


F PF" n a Fy n rn sss = 


pe capră, muscaiul sfârtică armăsarii din când în 

când“... În câteva pagini pătimașe se aduce glorie 
-buzelor rase la bărbaţi. Se înşiră amintiri dela băi şi 
bolnavi din spitaluri, cu mania filozofării patologice. 
Cu alt cuvânt, un întreg tohu-va-bohu de combi- 
naţii, descrieri, glume, situaţii vioaie şi pline de mi- 
zerii, pasiuni, fără a se legă într'un fir mai unitar in- 
totdeauna!... 

Nu ne trece prin gând să aducem amicului Caton 
Theodorian vreo învinuire, pentru această deslânare 
de subiecte, Căci asa, bizar, se înfiripă multe firi de 


artişti! Astăzi milos şi idilic, mâne aruncându-te în 
valurile furtunoase ale vieţii, şi gustând paharul feri- 
cirii până în fund și până la desmetecire. Seninul 
alternează cu zile de suferință, idealul se schimbă în 
decepţii şi mâna de artist nu banalizează nici o clipă 
din toate aceste. Nimic superficial în crâmpeiele astea, 
frânte dintr'un suflet sbuciumat, care a știut să atingă 
culmile frumosului estetic și realitatea cea mai adânc 
simțită. În partea lui de om, din aceste schiţe şi nu- 
vele, ne răspunde şi un ecou de luptător în favorul 
autorului şi amicului Caton Theodorian. 
H. Chendi. 


=l 


Cronici. 


Literatură. 


De vorbă cu Anatole France. 


Ca în fiecare a treia Joi a lunei, mă opresc 
în fața casei cu Nr. 5 din Villa Said, sun 
clopoțelul dela intrare și aştept privind pentru 
a nu ştiu câta oară ferestrele oblonite din 
rez-de-Chausse-ul clădirei. Peste un minut 
ușa se deschide si feciorul maestrului mă 
primește cu un zâmbet și cu un salut. „Ma- 
estrul e bine dispus?“ întreb eu, în vreme 
ce-mi atârn pardesiul în anticameră, pe când 
inima îmi băteă ușor, așa cum mi se întâmplă 
de câte ori trec pragul casei lui Anatole 
France. „Domnul e cam necăiit azi“, îmi răs- 
punde Philippe cu un zâmbet voios; gulerile 
de cămaşă pe cari le-a cumpărat ieri la ma- 
gazinul Luvrului, îi par acum prea înalte. 
Azi dimineaţă, pe când îi ajutam la îmbrăcat, 
mi-a făcut un curs lung asupra nepotrivitei 
mode bărbătești din ziua de azi și asupra 
armoniei dintre îmbrăcăminte şi mentalitatea 
epocei... „Azi d-l primeşte în cabinetul său“, 
adăugă Philippe văzând că mă îndrept cătră 
ușa bibliotecii din catul de jos. 

Urc scara măruntă care duce în etajul întâiu, 
mă opresc în anticamera circulară împodo- 
bită cu statuete grecești si egiptiene, până 
în faţa ușei căptușită cu piele prin care se 
intră în cabinetul de lucru al maestrului. 
Din murmurul de glasuri ce răsbate până 
la mine, deslușesc hohotele de râs ale d-lui 
Pierre Mille. Bat la ușă si intru. În norul de 
fum ce iese din pipa lui Anatole France, îl 


deosebesc numai decât pe maestru, ghemuit 
întrun colț al canapelei de piele, locul său 
favorit. Mă înclin în fața lui, îi strâng mâna 
pe care mi-o întinde cu un zâmbet din cele 
mai binevoitoare, îi murmur omagiile mele, 
apoi după un alt salut celor prezenţi mă aşez 
liniștit pe un scaun gol de lângă fereastră. 
Și conversaţia, un moment întreruptă, reîn- 
cepe din nou. 

Lumina zilei care năvăleşte prin geamuri, 
colorează în cenușiu deschis fumul străveziu 
de tutun care plutește prin odaie și în mijlocul 
căruia capul lui Anatole France se lămurește 
în cele mai mici amănunte. Privesc cu o emo- 
țiune pe care nu mi-o pot stăpâni niciodată, 
fruntea înaltă și palidă a maestrului, sub tichia 
de mătase cireșie dată cam pe ceafă, asa 
cum are obiceiul s'o poarte în casă. Ochii 
lui sclipitori, de o vioiciune și de o limpezime 
neuitată sunt totuș încuniuraţi de cearcăne 
ușoare, provenite dintr'o oboseală curioasă, 
pe care o simți că e cauzată de meditaţiune. 
Mustăţile-i stufoase și barbișonu-i martial, 
care îl fac să semene cu una din acele figuri 
răsboinice de sergenți din epoca marei revo- 
luţiuni, sunt cărunte. Nasul îi e fin și vibrător, 
expresia gurei e de o tinereță aproape co- 
pilărească. Dar ce izbește mai mult la Anatole 
France este grația răspândită în toate miş- 
cările lui, aceeaș grație pe care o admirăm 
în incomparabilele lui cărți si pe care aceia 
cari îl cunosc personal, o regăsesc aidoma 
în sclipitoarele și profundele lui conversaţiuni. 

Nu cunosc armonie mai desăvârșită între 
scriitor si om, ca aceea care înnobilează ope- 


www.dacoromanica.ro 


Nrul 5, 1912. 


rile şi actele acestui mare artist. Când vor- 
beşte Anatole France, te farmecă aceleași 
fraze admirabile şi de o rezistență de oţel 
ca în cărţile lui, acelaș parfum subtil de artă 
și de erudițiune, acelaș spiritălarg de uma- 

nitate, și mai |ales, aceeași ironie profundă 
și indulgență. Gesturile delicate și sugestive 
cu cari își accentuiază vorbirea, îi complec- 
tează minunat frazele. Când grăește, maestrul 
are obiceiul să-și treacă ușor extremitatea 
mustății între indexul și degetul mijlociu al 
mânei drepte, pe când cu stânga își avântă 
binișor pipa lui cea scurtă. 

Ah! discuţiile lui Anatole France... Cum 
aș puteă exprimă bogăţia ideilor, frumuseţea 
formei, varietatea subiectelor pe cari le îmbră- 
țișează, și mai cu seamă acel spirit genial 
de sinteză cari prezidează la toate concepţiile 


Te 


grăite sau scrise ale maestrului. În casa lui 
unde musafirii cei mai ilustri din Franţa si 
de aiurea, se întâlnesc cu scriitori şi artiști 
modești și încă obscuri, domnește cea mai 
largă libertate în discuţie. Fiecare are dreptul 
să-și expună ideile, oricari ar îi ele, oricât 
de opuse ar fi părerile pe cari le are maestrul 
asupra oamenilor și lucrurilor. Și cu cât pă- 

rerile celorlalți sunt mai îndepărtate de ale 
sale, cu atât îi place mai mult să stea de 
vorbă cu ei. Deaitmintrelea el are respectul 
cel mai larg față de ideile contrazicătorilor 
săi. Dintre persoanele cari vin în casa lui — 
şi numărul lor e mai de grabă restrâns — 
Anatole France preferă să stea de vorbă cu 
cei mai modești, pe cari îi silește în toate 
chipurile să ia o parte activă la discuţie. 
Unde s'a pomenit ca acest scriitor, care este 
desigur, azi, cel mai mare al vremilor noastre, 
să-și fi luat vreodată un aer de superioritate 
trufaşă față de cei mai notori sau de cei mai 
umili interlocutori ai săi? Si când vreun 
străin, care na avut prilejul să-l cunoască 
personal, îi face complimente prea îmbel- 
Șugate, zâmbetul ironic, binevoitor, și indul- 
gent cu care le primeşte maestrul, este de 
nedescris. 

Anatole France trece dela un subiect la 
altul cu o lesniciune, cu o grație surprinză- 
toare. Şi în fiecare eveniment sau lucru el 
găsește părți inedite si pitoreşti de cari noi 
ceștialalți habar mam fi avut. De câte ori 
am avut înalta cinste să-l vizitez, am ieșit 
din casa lui cu o bogăţie de idei, cari cu 
vremea mi-au înnobilat sufletul si mi-au 
înălțat mintea. Căci religiunea lui Anatole 
France nu este religia scepticismului, cum 
s'ar păreă, ci a frumosului în genere, a blân- 
deței, a indulgenţei și mai cu seamă a liber- 
tății, în orice împrejurări ar fi. 

Felul de a discută sau de a scrie a ma- 
estrului poartă pecetea unei adâncimi liniş- 
tite, dar lipsită de orice vehemenţă, de orice 
notă stridentă. În schimb pasiunea pe care 
wo are el, îi place să o vadă la ceialalți. 
În simplul şi totuș așa de bogatul său ca- 
binet de lucru, pe ai cărui păreți sunt atâr- 
nate picturi de o mare valoare și un mare 
număr de desenuri admirabile de Steinlein, 
au loc de foarte multeori discuţii din cele 
mai sgomotoase. Par'că văd ochii lui Anatole 
France cât de râzători se fac, pe măsură ce 
conversaţia devine mai pasionată. Bucuria 
lui e mare când asistă la o ceartă literară 
sau artistică a oaspeţilor săi. Îi place când 
cineva își apără din toată inima părerile lui, 
oricât de paradoxale ar fi. Odată, am asistat 
la o delicioasă încăerare verbală între ilustrul 

domn Jaurès și cunoscutul scriitor Pierre 
Mille. Subiectul eră de ordin absolut abstract. 
Si discuţia se încinsese grozav. Celebrii inter- 
locutori se roşiseră la chip si sudoarea le 
curgeă pe frunte. La un timp, se auzeau chiar 
fraze ca acestea: „Mais c'est absurde, voyons, 
ce que vous soutenez lă!“ sau „Mon Dieu, 
c'est ă se jeter par la fenâtre!“ Și în vremea 
asta maestrului îi străluceau ochii de voie 
bună; se îngrășă văzând cu ochii, și îşi ră- 
suceă mustăţile cu mișcări repezi şi nervoase. 
În astfel de cazuri ne pomeneşte în tot- 
deauna de patima cu care susțineă Flaubert 
chestiuni de multeori ridicole, și de vocea 
tunătoare, de răcnetele marelui scriitor, ale 
cărui discuții făceau să se cutremure gea- 
murile ca la o explozie de dinamită. 
* 

Se vorbeă odată râzând în biblioteca lui 
Anatole France, de teoria așa zișilor futuriști 
în artă, al căror scop e să distrugă toate 
vestigiile trecutului, să nimicească tablourile 
lui Rembrandt şi marmorele lui Praxitel şi ale 
lui Michel Angelo. 

Maestrul a spus atunci: 

„Omul n'ar puteă trăi dacă nu sar puteă 
înturnă spre trecut. Căci totul ne leagă de 
acei cari au viețuit înainte de noi, pe urmele 
cărora nu ne putem împiedecă de a păși și 
în cari trebuie să vedem oglinda propriilor 
noastre destinuri. Între noi și ei, există o 
comunitate nobilă si scumpă: acea a durerii 
și a suferințelor omenești. Și apoi ce haotică, 
ce imposibilă ne-ar păreă vieața dacă n'am 
ști că si înainte de noi au trăit ființe ase- 
mănătoare nouă, cari au râs și plâns ca și 
noi. Cine şi-ar puteă închipui existența unui 
om care mar cunoaște nimic din epoca scursă 
înainte de naşterea lui și pentru care trecutul 
mar aveă nici un rost, ci ar păreà ca o pră- 
pastie neagră și goală?“ 

Unui pictor care susțineă că nici una din 
planetele cari populează lumea nu este eternă, 
deoarece toate trec prin faze de progres și 
de regres ca să ajungă cu vremea la distru- 
gerea totală. maiestrul i-a răspuns: 

„Eternitatea nu e făcută pentru a fi con- 
cepută de mintea noastră. Însă cred că ai 
dreptate: în amănunt, nu există veșnicie. Dar 
în totalul lui, universul este etern“. 

Se vorbeà odată despre destin. Unii din noi 
susțineam că fiecare act al vieţii noastre este 
legat de cauze multiple și impalpabile, că 
este deci orânduit de mai înainte fără știrea 
Si voia noastră și că omul bătătorește de fapt 
poteci croite de puteri neștiute și complexe. 
Alţii erau de părere, că vieața depinde mai 
mult de propria noastră prevedere și voinţă. 

Maestrul a rostit atunci cele de mai jos: 

„Mă aflam într'o vară întrun burg pierdut 
din Savoia. Îmi alesesem locuinţa într'o casă 
modestă cu grădină. Ea eră împrejmuită de 
uluci potrivit de înalți, iar poarta prin care 
trebuiam să ies pe stradă eră croită în acești 
uluci. Din ziua când m'am mutat în acea 
casă, am băgat numai decât de seamă, că 
de câteori deschideam poarta, o bucată de 
lemn desfăcută din uluci se clătină și ame- 
ninţă să-mi cadă în cap. De aș fi întins nu- 
numai mâna, as fi desprins acel lemn pentru 
totdeauna și aș fi putut deschide poarta 
liniștit. Dar m'am făcut-o. Și în fiecare zi, 
când vedeam bucata de lemn clătinându-se 
deasupra capului meu, făceam aceeaș re- 
flecție: că o singură mișcare a mea mar 
` desbàrà de acea primejdie măruntă. Mișcarea 
aceasta însă n'am îndeplinit-o niciodată. De 
ce? De lene, de uitare momentană... nu ştiu 
nici eu. Destul că intro zi muchia aceea de 
lemn mi-a căzut drept pe cap, dar fără nici 
o gravitate. Apoi maestrul adaugă cu zâmbetul 
lui fin: Întâmplarea aceasta mi-a apărut în- 
totdeauna ca un simbol al destinului sau al 
liberului arbitru, cum doriţi să-l numiţi. 

— Atunci îmi dați dreptate mie, maestre, 
rosti teoreticeanul voinții. Ar fi fost deajuns 
un Singur gest pentru a evită acel accident. 
Totul a depins deci de propria d-voastre ini- 
țiativă. 

— Dar gestul acela nu l-am făcut, grăi 
domol Anatole France. Ştiam că-l pot face 
și totus nu l-am săvârşit. Și în vieață, avem 
iluzia că noi înșine suntem făuritorii actelor 
noastre, pe când în realitate nu este așa. 
Ironia destinului stă tocmai în faptul că ne 
dă toate aparențele liberului nostru arbitru; 
adevărul este, că fiece clipă pe care o trăim 
e orânduită încă de pe când pământul nu 
formă decât o masă gazoasă“. 

Altădată venise vorba despre nebuni: 


LUCEAFĂRUL 117 


=—— nm 


Ce te izbeste pe d-ta mai cu putere la 
nebuni?“ mă întrebă maestrul cu bunătate, 
trăgând fumuri dese din pipa lui cea scurtă. 

l-am răspuns că mă pune pe gânduri mai 
ales puţina deosebire care există în aparenţă 
între oamenii normali și cei nebuni. Aşa bună- 
oară, când chemi un nebun pe nume îţi răs- 
punde, când îi ceri apă îți aduce, el cunoaşte 
rostul tuturor lucrurilor care-l încunjură, în- 
tocmai ca un om sănătos. Și cu toate acestea 
judecata lui este așa de străină, în raport cu 
acea a oamenilor normali. 

„Ai dreptate, observă atunci Anatole France. 
Un nebun este un ceasornic al cărui me- 
canism ar funcționă regulat, al cărui ritm 
ar fi normal, dar ale cărui arătătoare ar fi 
rătăcite. Așa bunăoară, ele arată la 3 când 
celelalte ceasornice arată la 8, și la 5 când 
celelalte arată la 3“. 

Nu odată ni s'a întâmplat acelora cari îl 
vizitam pe Anatole France să-l găsim într'o 
stare de quasi-prostrațiune. Ochii îi sunt 
tulburi, mișcările greoae şi abiă de poate 
descleştă fălcile când voiește să spună ceva. 
În aceste cazuri nu găsește cuvintele tre- 
buincioase pentru a-și exprimă gândirea si 
de cele mai multeori îşi curmă fraza pe care 
m'o poate aduce la capăt, cu un gest din 
mână și cu un zâmbet de milă pentru sine 
însuș. 

Cea din urmă vizită pe care am făcut-o 
maestrului datează de puţine zile. În momentul 
intrării mele în odaie se vorbiă tocmai de o 
scrisoare a lui Anatole France publicată în 
presa franceză și prin care protestă împo- 
triva deţinerii în inchisoare a anarhistului 
Hervé. Părerea celor mai mulți dintre noi 
eră, că pedeapsa dată faimosului antipatriot, 
nu este deplasată. Cine n'a auzit de păgâ- 
neştile articole anarhiste publicate de Hervé 
în gazeta „La Guerre sociale“? 

Un distins savant din Filadelfia, a cărui 
admirațiune pentru Anatole France este în 
deobşte cunoscută și care vine să-l vadă 
ori de câteori vizitează Parisul, a mărturisit 
atunci cu glas tare, că nu poate pricepe cum 
un om cu o inteligență aşa de genială ca 
autorul lui „Thais“, si care cunoaște așa de 
adânc pe oameni și faptele lor, e în stare să 
nu vadă nici un rău în niște articole așa de 

vătămătoare societăţii, ca articolele lui Gustav 
Hervé. 

Maestrul l-a privit lung și grav pe savantul 
american: 

„Eu te înțeleg pe d-ta foarte bine, a grăit el, 
îți admit și îţi respect convingerile pe cari 
le ai. Dar de ce nu vrei să admifi si d-ta 
că adevărul este tot așa de variat ca și min- 
tile cari îl concep? Eu am o superioritate 
asupra d-tale, în sensul că eu cunosc de 
minune părerile pe cari le ai acum fiindcă 
și eu le-am avut odată la fel; dar d-ta nu 
poţi admite convingerile la cari am ajuns 
eu azi, fiindcă nu le-ai simţit niciodată ca 
mine“, 

Și Anatale France urmă cu glasul blând 
Si serios: 

„Nu pot acceptă niciodată ca un om să 
fie urmărit pentru convingerile lui. De ce să 
nu-i recunoaștem lui Hervé că ne este su- 
perior tuturora, prin faptul că el sufere pentru 
ideile lui, pe când noi ceștialalți nu şitm încă 
ce-i asta. Și apoi, bun sau rău, spiritul nostru 
e liber să se manifesteze în oricare direc- 
țiune este pornit. Înţeleg ca lăcomia și rău- 
tatea omenească să se exerseze asupra păr- 
ților materiale ale vieţii; dar ele n'au voie 
și nu pot să se atingă de libera desfășurare 
a cugetului omenesc. Nu cunosc nimic mai 
odios, mai absurd și mai inutil decât încer- 
cările de oprimare a libertății cuvântului, 
a scrisului sau a limbei unui individ sau a 
unui popor întreg. Oare persecutorii aceștia 
naivi, nu-și dau ei seamă că orice ar face, 
nu vor reuși niciodată să înăbușească aceste 
manifestări invulnerabile ale conștiinței ome- 
nești ? Că ei se luptă, nu cu morile de vânt, 
ci cu ceva mai înalt, mai subtil, care scapă 
controlului material și autorităţii brutale a 
oamenilor? De aceea, domnilor, să fim res- 
pectuoși și indulgenţi față de părerile altora, 
când aceste păreri sunt sincere și adânci. Și 
dacă ni 'se pare că ne-ar fi dăunătoare nouă, 
să luptăm pe căi mai echitabile împotriva 
lor. Scrisului să-i opunem scrisul, cuvântului 
să-i opunem cuvântul, si vom vedeă la urmă 
care va ieși biruitor“. 


Astfel grăeşte Anatole France. 
Si acum că am ajuns la sfârșitul acestui 

articol, îmi dau seama, exasperat de nepu- 
tința mea, cât de puțin am reușit să redau 
limpezimea, farmecul, adâncimea, cari carac- 
terisează discuțiile marelui om de care mă 
ocup. Căci figura pe care am schiţat-o aici, 
este așa de slabă față de admirabilul ori- 
ginal pe care am voit să-l înfățişez. 
Paris. Adrian Corbul, 


Insemnări. 


Incidentul Vaida-Goga. Întrun număr precedent 
am făgăduit că vom vorbi în coloaneie revistei noastre 
despre acest incident regretabil. Articolul prim din 
acest număr, semnat de redacţie, lămureşte pe deplin 
geneza scandalului național ce tulbură vieaţa noastră 
publică mai bine de un an de zile. Respectul ce-l 
avem față de adevăr, ne-a indemnat să spunem răs- 
picat convingerile noastre şi credem că viitorul ne va 
da nouă dreptate. E timpul suprem să nu ne învăluim 
păcalele sub vâlul tăcerii şi al minciunii, căutând să 
salvăm situaţii false şi greșeli neiertate. Ne dăm seama 
că convingerile noastre spuse cu îndrăzneală, nu vor fi 
aprobate deocamdată de toţi cetitorii, dar îi asigurăm 
că în curând se va convinge întreaga lume românească 
pe partea cui e adevărul. Tinem să spunem, însă, că 
noi nu dorim a intră în lupta fratricidă dintre cele 
două organe de publicitate din Arad și prinurmare 
mavem intenţia de-a adăposti şi în coloanele revistei 
noastre certele urite, de cari e sătulă lumea. Dar da- 
toria de organ al vieţii noastre culturale ne impune 
ca din când în când să ne spunem cuvântul în ches- 
tiuni, cari sunt de interes general. 

% 

Bustul lui loan Maiorescu. Anul trecut s'au im- 
plinit o sută de ani dela nașterea distinsului profesor 
și bărbat politic loan Maiorescu, care a avut un rol 
aşa de insemnat în istoria noastră culturală şi poli- 
tică. Orașul Craiova, în care a trăit o parte a vieţii 
sale, s'a gândit să-i înveșnicească memoria printr'un 
monument, a cărui ridicare a iniţiat-o profesorul V. 
Mihailescu din Craiova. După ce s'a format un comitet 
pentru a adună suma necesară, lucrarea monumentului 
a fost încredinţată sculptorului I. Iordănescu, care l-a 
şi executat pentru suma de 7000 lei. Reproducem în 
acest număr fotogratia acestui monument, care se va 
desvăli în primăvara acestui an. Bustul lui loan Maio- 
rescu e lucrat din bronz, iar restul din piatră de 
Câmpulung. Din stânca ce formează piedestalul se 
desprinde un tors bărbătesc (simbolul timpului) și cu 
ambele braţe înfăşoară cu o draperie (vălul trecutului) 
umerii bustului. Concepţia d-lui lordănescu e intere- 
santă şi pentru Tara românească nouă. Credem că 
acest monument e vrednic de „Apostoiul ideilor na- 
tionale în trei ţări române“ cum îl caracterizează foarte 
nimerit inscripția de pe piedestal. 

& 

Entusiasm şi critică. D-l Vasile Loichiţa, tå- 
nărul profesor dela seminarul din Caransebeş, cunoscut 
prin câteva traduceri curăţele din poeţi germani, ne 
trimite o broşurică despre „Mişcarea noastră li- 
terară mai nouă. În Regat. L“ Pe optsprezece 
pagini se scrie despre tot ce a frământat vieaţa li- 
terară românească în secolul acesta: dela „Floare- 
Albastră“ până la „Flacăra“ d-lui C. Banu, încât îţi 
vine să te miri cum de lipsește din pomelnic „Co- 
sânzeana?“ 

Broşura d-lui 'Loichiţa credem că nu trebuie jude- 
cată cu severitatea dreaptă, cu care e necesar să se 
judece orice șir tipărit în zilele acestea de răutate 
şi desorientare generală. Motivele acestei blândeţe 
le reclamă două împrejurări: d-l profesor declară că 
această cărţulie apare „fără pretenţia de a fi completă 
și a rosti o judecată definitivă și desăvârşită“ asupra 
mișcării literare, de care se ocupă. Al doilea, d-l 
Loichiţa trăește în Caransebeș, în cuibul acela de 
stricăciune politică și de neinţelegere a rostului cul- 
turii româneşti, din care încă ne bucură orice pas 
pe cărările vieţii noastre sufletești adevărate. 

Așadar, d-l Loichiţa scrie cu dragoste şi însulleţire 
juvenilă despre oricare autor şi revistă, care-i cad sub 
condeiu. Chiar şi numele, proprii să atragă asupra lor 
raza unei judecăţi calme, d-sa le însoțește numai de 
calificative (o, câte sunt de-acesteal!) măgulitoare. 
Dela început până la sfârşit ne găsim într'o atmosferă 
de tămâiere — desinteresată, admitem, — si de în- 
chinăciuni, în care proporţiile fireşti dispar, lipsa sen- 
timentului de realitate ne chinueşte, iar când ne re- 
câştigăm vederea justă, ne amintim de ciudăţenii şi 
roluri schimbate inadmisibile. 

Pentrucă nici indulgența cea mai generoasă nu se 
poate împăcă, de pildă, cu faptul, ca blajinului 
povestitor prolix I. Boteni să i se atribue „toată 
măestria și iscusinta lui Moș-Creangă“,. iar Atanasie 
Mândru să fie confundat cu St. O. Iosif. Procedeul 
acesta, cinstit şi urmat fără intenţii nemărturisite de 
d-l Loichiţa, ameninţă să devină sistem, ce nu se 
poate îngădui, la domnii dela „Românul“, cari se fac a 
nu şti ce deosebire este între importanţa literară a 
d-lui Caragiale şi cea a d-lui Ovidiu Hulea. Astfel de 
păcate, săvârşite cu sau fără premeditaţie, sunt grozav 
de păgubitoare adevărului, şi — deci — educaţiei 
publicului. Am dori ca entusiasmul, iubirea de scrisul 
românesc să ajute pe cercetătorii si criticii literari 
numai la aflarea calităţilor unei opere, nu şi la tre- 
cerea cu vederea a defectelor ei. Altfel vom ajunge 
să se repeteze, sub alte forme, rătăcirile cele mai 
dureroase din istoria civilizaţiei noastre. 

Mai multă critică înţelegătoare şi dreaptă! 

= 

Lemaître despre Chateaubriand. D-! Jules Le- 
maître, dela Academia franceză, va incepe o serie de 
zece conferințe asupra vicontelui de Chateaubriand. 
Conferinţele eminentului critic constituesc întotdeauna 
pentru francezi un eveniment literar. De pe acum, d-l 
Juies Lemaître prevede un auditor aşa de număros, 
incât, neputând să încapă în nici o sală oricât de 


vastă ar fi, scriitorul francez va fi nevoit să-şi ţie de 
câte două ori, şi în zile diferite, conferințele sale. 
Parisul e în cea mai simpatică așteptare. 

Căci se pare că distinsul academician are de gând 
să clatine din toate puterile lui, înaltul piedestal pe 
care se odihneşte gloria lui Chateaubriand, o glorie aşa 
de puţin în măsură cu meritele autorului lui Renè. În 
acest caz, d-lui Jules Lemaitre i se va iertă şi restul 
de supărare pe care i-l păstrează încă lumea literară 
din Franţa și de aiurea, din pricina delicatelor dar 
injustelor critici aduse acum vreo șase ani marelui 
Jean-Jacques Rousseau. O mare parte din indispoziţia 
provocată cu acest prilej, a şi fost răscumpărată de 
d-i Jules Lemaître prin admirabilele sale conferinţe 
asupra lui Racine. Acum, subtiiul analist se va ocupă 
de Chateaubriand. Proza muzicală, emfatică si goală 
a scriitorului Atalei displace criticului parisian. Știu 
aceasta din sursă autorizată. Dar ce îl exasperează 
mai cu deosebire pe d-l Jules Lemaître, este răsunetul 
nepomenit de mare pe care l-a avut şi-l are numele 
lui Chateaubriand, cultul nemeritat şi absurd de care 
se bucură încă operile lui, acolo unde mau pătruns 
încă razele criticei adevărate, acest disolvant al fal- 
șelor glorii, cari joacă în literatură rolul pe care-i au 
în societate unele prejudecăţi şubrede şi învechite. 

Este ceva enervant, în adevăr, in ușurința cu care 
a fost tămâiat romanticul trufaş și inconsistent, în 
graba însuitețită cu care a fost ridicat la rangul de 
idol pentru cărțile lui pline de ipocrizie și de sus- 
pinuri. Nimeni nu merită poate cu mai multă dreptate 
titlul de usurpator de glorie, ca vicontele de Chateau- 
briand. Acest scriitor armonios, în sufletul căruia însă 
vieaţa cu flacările și cu lacrimele ei n'a avut nici cel 
mai slab răsunet, a văzut îngenunchind la picioarele 
lui o generaţie întreagă de oameni al căror zeu eră, 
ale căror omagii le primeă cu un zâmbet de semeţie, 
drapat în mantia fâifăindă a romantismului său decla- 
mator. Din pricina cărţilor lui, cari se vindeau cu su- 
tele de mii şi pe filele cărora picurau lacrimile nobi- 
lelor ducese şi ale tinerilor vaporoși, din pricina unor 
opere ca René şi Cel din urmă Abenseraj, ro- 
manele lui Stendhai se desfâceau în câte trei sau patru 
exemplare întrun răstimp de mai mulţi ani, iar titanul 
Balzac eră considerat ca un autor grosolan, demn cel 
mult de-a fi cetit de voiajorii de comerţ. 

Dar ce este mai grav: cultul lui Chateaubriand dăi- 
nueşte şi azi în Franţa, şi nu numai la spiritele ne- 
glijabile, dar și la unii literați notorii. Lucrul se poate 
explică prin rutină, prin respectul faţă de tradiţie. De 
aceea ar fi vreme ca un om de înaltă autoritate a 
d-lui Jules Lemaitre, dela Academia franceză, să re- 
ducă la adevăratele lui proporțiuni pe acest spectru 
al unui romantism scânteietor dar găunos. Astăzi, nu 
trebuiesc respectaţi decât aceia cari au ştiut să prindă 
în creaţiile lor, fiorul sfânt al vieții. D-1 Jules Lemaître 
va spune desigur acest lucru, cu talentul său admi- 
rabil şi profund. El îi va convinge, fără îndoială, pe 
auditorii săi, că autorul Geniului Creștinismului 
a fost, în vremea sa, cel mai vanitos si cel mai in- 
suportabi! dintre scriitori. Şi aş mai dori ca eminentul 

critic francez să pomenească si de pompa teatrală în 
care se odihnesc azi rămăşiţele lui Chateaubriand sub 
faimoasa stâncă dela San-Malo, şi să mai reproducă, 
cu acest prilej, minunata frază a lui Veuillot, relativă 
la acest mormânt romantic, care merge până „a sub- 
ordonă murmurul valurilor, pentru a-și face din el 
niște veșnice aplauze!“ (A. C.). 
& 


Dela concertele simfonice. Orchestra ministerului 
instrucției şi-a urmat regulat concertele simfonice și 
„ordinare“ şi „extraordinare“, anunţate cu concursul 
unor cântăreţi şi instrumentalişti renumiţi. Cu pro- 
testări si nemulțumiri, aproape generale din partea 
cronicarilor muzicali bucureşteni, s'a ajuns la al 10-lea 
concert din stagiune şi la executarea simfoniei a 6-a 
de Beethoven. S'a imputat d-lui Dinicu, dirigentul or- 
chestrei, că nu dă destulă atenţie interpretărei ope- 
relor clasicului german. Însă adevărul pare a fi, că 
Domnia-Sa e un înţelegător mai mult al muzicei moderne 
şi romantice si mai ales al celei descriptive, care se 
cântă așa cum trebuie în sala Ateneului, decât al 
muzicei clasice. Nu se poate face din acest lucru o 
acuzare; e imposibil aproape să se găsească un câr- 
muitor de orchestră ireproşabi! din toate punctele de 
vedere. Și apoi publicul nostru pricepe mai puţin 
muzica clasică; e un adevăr acesta. 

S'a cântat, înafară de Beethoven, din clasicii Bach, 
Haydn, din romanticii Mendelssohn, Schumann, Wagner, 
Brahms şi din modernii: germanul Goldmark — pe 
care unii îl fac ungur! — francezii Boelimann, Rabaud 
şi rușii Borodine, Tschatkowsky, Rimsky-Korsakoff. 
Între artiştii celebri angajaţi: tenorul vagnerian Van 
Dyck, violoniştii Szigeti şi d-ra Stefi Geyer şi pia- 
nista Schnitzer. Erà vorba de lucrările simfonice a 
doi tineri români „parisieni“. Cuclin şi Cremer. S'au 
pus în repetiție fragmente din „Soria“ a celui dintâiu 
şi o poemă „Empedocle“ a celui de al doilea. Dar 
„Soria“ eră neexecutabilă prin complexitatea ei, aşa 
că autorul a trebuit s'o ducă iar la Paris ca să o 
simplifice; invers „Empedocle“: aveă prea multe la- 
cune şi producătorul poemei a reîntors-o cu dânsul 
în capitala Franţei să o întregească. De altfel de 
amândoi se aude mult bine, mai ales de compozitorul 
Cuclin; insă păcat că aceşti talentaţi muzicişti ne- 
plijează izvorul muzicei românești şi fac — după cât 
se știe — numai artă franceză la Paris. Din operele 
lor, nu pare a transpiră nimic, nimic din sufletul 
nostru; e de înţeles să se facă împrumut dela civi- 
lizaţia artei franceze — şi de preferat, decât dela 
cea germană, mai îndepărtată sufletește de noi —, 
dar e absurd ca talentele românești să lucreze pentru 
Franţa. Totuş se nădăjduește si se aşteaptă bine. 

m (1. Borgovan.) 


Centenarul nașterii lui Gheorghe Barițiu. in 
Maiu 1912 se împlinesc o sută de ani dela nașterea 
marelui îndrumător cultural Gheorghe Barițiu. Din 
acest prilej „Asociaţiunea pentru literatura română si 
cultura poporului român“ din Ungaria va aranjă în 
Sibiiu, nişte festivități culturale impunătoare. Cu acea 

ocazie se va desvăll și bustul lui Gheorghe Barițiu 
lucrat de sculptorul bucureștean Oscar Spaethe. Bustul 
se va aşeză în parcul oraşului Sibiiu în faţă sau ală- 
turi de „Muzeul Asociaţiunii“. Întemeietorul publicis- 
ticei românești din Ardeal va fi serbat de întreaga 
presă ardeleană prin articole şi studii asupra vieţii şi 
activităţii ziaristului cu condeiu de aur. Se fac pregă- 
tiri şi pentru o ședință festivă a sindicatului ziariştilor 
români din Ardeal şi Ungaria, la care va fi învitată 
și societatea scriitorilor din România. 

După pregătirile, cari se fac, festivitățile culturaie 
prin cari se va serbă centenarul naşterii lui Barițiu 
vor fi un eveniment în vieaţa naţională a poporului 
nostru de dincoace de Carpaţi. 

% 

Epigramele lui Cincinat. Cine ma auzit de spiritul 
epigramatic al trubadurului Cincinat Pavelescu? La 
șezătorile scriitorilor din Sibiiu şi Arad punctul de 
forţă au fost aceste epigrame, pe cari Cincinat ie 
spuneă cu măiestrie rară, În Ţară epigramele lui trec 
din gură ’n gură ca si romanţele delicate pe cari i le in- 
spiră dragostea sa complicată. La stăruința prietinilor 
sa hotărit să-și adune poeziile într'un volum, pe cari 
îl cunosc şi cetitorii noştri, iar acum pregăteşte mult 
aşteptatul volum de epigrame. Sperăm că el nu va fi 
ultimul, căci spiritul lui Cincinat e în plină scânteiere. 
Probabil că el va aveă şi norocul să însenineze gos- 
podăria poetului. 


Pretaţă la volumul „Epigrame“. 
Amicilor. 
Vreau să se ştie 'n tot văzduhul 
Cacest volum de epigrame 
O să-l dau gratis doar la... dame 
Și domni prea săraci... cu duhul! 

